Versindaba » Blog Archive Marlies Taljard: Weerspieëling en weerklank 2 : Versindaba
Marlies Taljard: Weerspieëling en weerklank 2
In my vorige blog het ek berig oor 'n kreatiewe projek met jongmense uit Promosa, Potchefstroom. Die algemene doel van die projek is om reflekterende gesprekke oor kunsskepping te fasiliteer met die doel om deelnemers by praktykgerigte navorsing te betrek en om 'n platform te skep waar wisselwerking tussen praktyk en teorie kan plaasvind.
Die doel van die gemeenskapsontwikkelingsprojek – wat deel is van die groter projek Weerspieëling en Weerklank – is om talentvolle jong skrywers uit die gemeenskap bloot te stel aan verskillende kreatiewe aktiwiteite en sodoende hulle belangstelling te prikkel en hulle vaardighede te slyp, spesifiek met betrekking tot skryf.
Die ervaring het geleer dat sulke projekte dikwels 'n positiewe bydrae lewer ten opsigte van sosialisering, selfrefleksie, formuleringsvaardighede, positiewe verwerking van kritiek en kritiese nadenke oor eie werk. Dikwels verhoog so 'n projek ook deelnemers se gevoel van eiewaarde. Die afgelope weke het ons gesien hoe 'n klein groepie deelnemers ontluik as skrywers, hoe hulle kritiese denke begin ontwikkel het, 'n mening oor mekaar se skryfwerk én hulle eie skryfwerk begin vorm het en hoe hulle selfvertroue week na week toegeneem het.
Hieronder verskyn Leonora van Rooyen, projekorganiseerder en derdejaarstudent in Kreatiewe Skryfkuns, se opsomming van die projek tot op datum:
Toegerus met 'n kamera word die deelnemers van die Weerspieëling en weerklank-skryfprojek die Potchefstroom omgewing ingestuur op soek na treffende tipografie, topografie en tipologie.
'n Dag in die lewe van 'n fotograaf, meld die deelnemers, is soos om deur die lens van 'n bril te kyk en die wêreld deur nuwe oë te aanskou: die geleentheid om te eksperimenteer met visie, om die tipografie, topografie en tipologie wat so onsigbaar is, maar tog so sigbaar, te aanskou. Deelnemers word die taak opgelê om 'n tema te kies en daarbinne foto's te neem.
Die blootstelling aan die variasie wat die tegnologie bied, die manipulasie van foto's met kleurtoon om 'n bepaalde gevoel te skep, afhangende van wat die fotograaf en skrywer wil hê, word op die proef gestel en laat die deelnemers met behoorlike opwinding. Verskeie skryfoefenings word ondernneem om kreatiwiteit te stimuleer en geboorte te skenk aan idees vir 'n teks.
Na 'n beperkte tyd vir die skep van die kreatiewe teks, word die konvensies van die onderskeie genres, naamlik prosa en poësie oorsigtelik aangebied deur die bekende digter Bernard Odendaal e skrywer Franci Greyling. Deelnemers word opgeskerp en die nodige gereedskap by die skep van 'n teks in die onderskeie genres, word bespreek.
Deelnemers word ook verras deur die optrede van die musikant Dion Meiring uit die bekende Afrikaanse sanggroep Glaskas. Dié sanger wat 'n toonsetting lewer van die gedig deur een van die deelnemers, het die deelnemers behoorlik op hul voete. Die musikant gee ook waardevolle wenke aan die groep met betrekking tot die skryf van lirieke.
Deelnemers is onlangs deur dr. Marlies Taljard begelei in die afronding van hul tekste, met 'n insiggewende interaktiewe sessie. Met die uitruil van idees ontstaan daar 'n nuwe karakter, vorm en uitsprake in die onderskeie tekste.